CELEX: 32007R0436
Language: da
Date: 2007-04-20 00:00:00
Title: Kommissionens forordning (EF) nr. 436/2007 af 20. april 2007 om bevis for afslutning af toldformaliteter ved import af sukker til et tredjeland, jf. artikel 16 i forordning (EF) nr. 800/1999

21.4.2007   
            
            
               DA
            
            
               Den Europæiske Unions Tidende
            
            
               L 104/14
            
         
      KOMMISSIONENS FORORDNING (EF) Nr. 436/2007
   af 20. april 2007
   om bevis for afslutning af toldformaliteter ved import af sukker til et tredjeland, jf. artikel 16 i forordning (EF) nr. 800/1999
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (1), særlig artikel 16, stk. 4, og
   ud fra følgende betragtninger:
   
               (1)
            
            
               Ifølge artikel 33, stk. 2, i Rådets forordning (EF) nr. 318/2006 af 20. februar 2006 om den fælles markedsordning for sukker (2) kan eksportrestitutionerne for sukkerprodukter differentieres efter destination, når situationen på verdensmarkedet eller særlige forhold på visse markeder gør det nødvendigt.
            
         
               (2)
            
            
               Ifølge artikel 1 i Kommissionens forordning (EF) nr. 958/2006 af 28. juni 2006 om en løbende licitation for produktionsåret 2006/07 med henblik på fastsættelse af en eksportrestitution for hvidt sukker (3) fastsættes en sådan differentiering ved udelukkelse af visse destinationer.
            
         
               (3)
            
            
               Det er i artikel 14, stk. 1, i forordning (EF) nr. 800/1999 fastsat, at i tilfælde af differentiering af restitutionssatsen efter destination underkastes betalingen af restitutionen de supplerende betingelser, der er fastlagt i artikel 15 og 16 i nævnte forordning.
            
         
               (4)
            
            
               Ifølge artikel 15, stk. 1, i forordning (EF) nr. 800/1999 skal produktet være indført i uforandret stand til det tredjeland eller til et af de tredjelande, for hvilke der er fastsat restitution.
            
         
               (5)
            
            
               I artikel 16 i forordning (EF) nr. 800/1999 er det anført, hvilke dokumenter der kan udgøre bevis for afslutning af toldformaliteter ved import til tredjelande, hvis restitutionen differentieres efter destination. Ifølge disse bestemmelser kan Kommissionen i tilfælde, der skal fastlægges nærmere, bestemme, at det i nævnte artikel omhandlede bevis anses for at være ført ved hjælp af et særligt dokument eller på enhver anden måde.
            
         
               (6)
            
            
               Eksportforretninger i sukkersektoren reguleres normalt ved hjælp af fob-kontrakter i overensstemmelse med terminsmarkedet i London. Køberne overtager derfor alle kontraktlige forpligtelser på fob-stadiet, herunder bevis for afslutning af toldformaliteter, uden at have modtaget den restitution, som beviset giver ret til. Fremskaffelse af bevis for alle mængder, der er eksporteret, kan skabe store administrative vanskeligheder i visse lande, hvorved betaling af restitutionen for alle de mængder, der faktisk er eksporteret, kan blive betydeligt forsinket eller slet ikke finde sted.
            
         
               (7)
            
            
               For at begrænse følgerne heraf for markedets ligevægt blev der ved Kommissionens forordning (EF) nr. 2255/2004 af 27. december 2004 om bevis for afslutning af toldformaliteter ved import af sukker til et tredjeland, jf. artikel 16 i forordning (EF) nr. 800/1999 (4) fastsat bestemmelser om alternative beviser, ud fra hvilke produktet kan anses for importeret til tredjelandet.
            
         
               (8)
            
            
               Da der siden den 31. december 2006, der var den dato, hvor anvendelsen af forordning (EF) nr. 2255/2004 ophørte, fortsat har hersket administrative vanskeligheder med de deraf følgende konsekvenser for markedet, bør der på ny anvendes alternative ankomstbeviser for eksportforretninger, der gennemføres fra den 1. januar 2007, og derfor bør anvendelsen af nærværende forordning ske med tilbagevirkende kraft.
            
         
               (9)
            
            
               Da det drejer sig om undtagelsesbestemmelser, bør de kun anvendes i en begrænset periode.
            
         
               (10)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for Sukker —
            
         UDSTEDT FØLGENDE FORORDNING:
   Artikel 1
   Ved eksport, der gennemføres i henhold til artikel 32 i forordning (EF) nr. 318/2006, anses produktet at være importeret til et tredjeland, hvis følgende tre dokumenter fremlægges:
   
               a)
            
            
               en kopi af transportdokumentet
            
         
               b)
            
            
               en attest for losning af produktet, der er udstedt af en officiel tjeneste i det pågældende tredjeland eller af en medlemsstats officielle tjenester i destinationslandet eller af et internationalt kontrolselskab, der er godkendt i henhold til artikel 16a til 16f i forordning (EF) nr. 800/1999, og som attesterer, at produktet har forladt losningsstedet eller, for så vidt som de tjenester eller selskaber, der udfærdiger attesten, er underrettet, at produktet ikke siden er blevet indladet med henblik på genudførsel
            
         
               c)
            
            
               et bankdokument, der er udfærdiget af godkendte mellemmænd etableret i Fællesskabet, og som attesterer, at betaling for den pågældende eksport er blevet godskrevet på eksportørens konto hos dem, eller beviset for betaling.
            
         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 1. januar 2007 til den 31. december 2007.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. april 2007.
      
         
            På Kommissionens vegne
         
         Mariann FISCHER BOEL
         
         
            Medlem af Kommissionen
         
      
   
   
      (1)  EFT L 102 af 17.4.1999, s. 11. Senest ændret ved forordning (EF) nr. 1913/2006 (EUT L 365 af 21.11.2006, s. 52).
   
      (2)  EUT L 58 af 28.2.2006, s. 1. Senest ændret ved Kommissionens forordning (EF) nr. 247/2007 (EUT L 69 af 9.3.2007, s. 3).
   
      (3)  EUT L 175 af 29.6.2006, s. 49. Senest ændret ved forordning (EF) nr. 203/2007 (EUT L 61 af 28.2.2007, s. 3).
   
      (4)  EUT L 385 af 29.12.2004, s. 22. Ændret ved forordning (EF) nr. 2121/2005 (EUT L 340 af 23.12.2005, s. 24).